Vjetnam og Kina royna at loysa økisósemju Loysn er í ljósmála í landaósemjuni millum Vjetnam og Kina um eitt øki í Suðurkinverska havinum. Tað boðaði kinverski uttanríkisráðharrin, Wang Yi, frá sunnudagin. -Skulu vit hava eina burðardygga menning í viðurskiftunum millum Kina og Vjetnam, er neyðugt at loysa landaósemjuna um økini í Suðurkinverska havinum. Gjøgnum samráðingar skulu vit læra okkum betur at loysa ósemjur, soleiðis at vit ikki hvør í sínum lagi taka óneyðug stig. Samstundis skal samstarvið á havinum mennast, segði Yi eftir ein fund við vjetnamesiska uttanríkisráðharran, Pham Binh Minh, í Hanoi. Í 2014 øktist spenningurin landanna millum, tá Kina fór at bora eftir olju í umstrýdda økinum tætt við Paracel Oyggjarnar. Nakað eftir hetta vóru harðir samanbrestir millum skip í Kina og Vjetnam. Í stríðnum søktu vjetnamesar eitt kinverskt skip. Spenningurin millum Kina og Vjetnam hevur styrkt sambandið millum Vjetnam og USA. Til dømis undirskrivaði táverandi amerikanski forsetin, Barack Obama, í 2013 eina avtalu, sum loyvdi vápnaútflutningi til Vjetnam úr USA. Nú er so líkt til, at vjetnamesar og kinverjar fara at loysa ósemjuna um landaøkið í Suðurkinverska havinum. Mett verður, at ein triðingur av allari skipaferðslu í heiminum gongur gjøgnum Suðurkinverska havið. Kelda: Maritime Executive og maritimedanmark. dk